tartuNLP/wikipedia-smugri-20251201 huggingface dataset:
To Our Children’s Children’s Children

To Our Children's Children's Children () on The Moody Blues -yhtyeen albumi.
Se julkaistiin alun perin LP:nä vuonna 1969 yhtyeen omalla Threshold Records -levymerkillä, joka oli osa Decca Recordsia. Albumi julkaistiin uudelleenmasteroituna vuonna 1997 ja vielä SACD-muodossa maaliskuussa 2006, jolloin kyseessä oli kahden CD:n Deluxe Edition. Suurin osa albumin kappaleista on puhtaita studioäänityksiä, eikä yhtye ole soittanut niitä konserteissaan, lukuun ottamatta kappaleita "Higher and Higher", "Gypsy" ja joskus "Candle of Life".
Luettelo kappaleista.
Bonuskappaleet Deluxe Editionilla:
Amstel

Amstel (johdettu "Aeme stelle"stä) on joki Alankomaissa, jonka suistoon maan pääkaupunki, Amsterdam on rakennettu ja josta kaupunki on saanut myös nimensä.
Joki ja sen yli kulkevat sillat ovat Amsterdamin matkailunähtävyyksiä. "Blauwbrug" eli Sininen silta on rakennettu tiilistä ja hiekkakivestä vuonna 1884 samalla paikalla aikaisemmin seisseen puisen, siniseksi maalatun sillan tilalle. "Magere Brug" eli Kapea silta vuodelta 1691 oli niin kapea että kaksi jalankulkijaa ei mahtunut ohittamaan toisiaan. Siltaa on uusittu vuosina 1871, 1934 ja 1969.
Amstel taiteessa.
Artisteja, jotka ovat valinneet Amstelin teoksensa aiheeksi:
Jukka Matinen

Jukka Matinen (s. 6. marraskuuta 1978 Kerava) on suomalainen aktiiviuransa lopettanut koripalloilija. Suomen maajoukkueen vakipelaajiin vuosikymmenen ajan kuulunut, yhden Saksan ja neljä Suomen mestaruutta sekä kolmesti Suomen cupin voittanut Matinen tunnettiin erinomaisena heittäjänä: hänen onnistumiskeskiarvonsa Korisliigan runkosarjassa olivat kahden pisteen heitoissa 50,5 %, kolmen pisteen heitoissa 42,6 % ja vapaaheitoissa 80,1 %. Mestaruuksiensa lisäksi Matinen saavutti kaksi SM-hopeaa, yhden SM-pronssin ja kaksi Suomen cupin hopeaa. Hän pelasi myös Euroliigassa.
Pelaajaura.
Matisen ura sai alkunsa seitsenvuotiaana Keravan Kori-80 -joukkueessa. Sieltä hän siirtyi pelaamaan Panttereiden A-junioreihin, vaikka oli vasta 15-vuotias – Matinen oli jo tuolloin poikkeuksellisen taitava ja monipuolinen pelaaja.
Matinen pelasi ammatikseen Saksan liigassa, jossa hän vuonna 2004 teki 500 pistettä ja voitti Saksan mestaruuden. Matinen valittiin liigan toiseksi parhaaksi korinaluspuolustajaksi. Kaudella 2005 Matista vaivasi sitkeä polvivamma, ja epäonnistuneen kauden päätteeksi hän palasi Suomeen Espoon Hongan kapteeniksi. Pituudestaan huolimatta Matinen viihtyi parhaiten kolmen pisteen viivan tuntumassa.
Huhtikuussa 2014 Matinen teki Korisliigassa 1 000. pudotuspelipisteensä.
Kaudella 2014–2015 Matinen palasi KTP:n joukkueeseen vasta helmikuussa. Maaliskuussa hän heitti historian neljäntenä pelaajana 900. onnistuneen kolmen pisteen heittonsa runkosarjassa. Matisen lisenssi jäi maksamatta, mikä jälkiseuraamuksineen herätti runsaasti keskustelua: runkosarjan voittanut KTP pudotettiin lopulta sarjataulukon kolmanneksi. Toukokuussa 2015 Matinen ylitti 3 000 pelatun pudotuspeliminuutin rajan. KTP eteni lopulta pronssiotteluun, jonka se voitti. Kotimatkalla pronssiottelusta Matinen ilmoitti lopettavansa pelaajauransa.
Maajoukkue.
Matinen debytoi Suomen maajoukkueessa vuonna 1998.
NHL-kausi 1933–1934

Kausi 1933–1934 oli National Hockey Leaguen historian 17. kausi. Sarjassa pelasi yhdeksän joukkuetta, joista jokainen pelasi runkosarjassa 48 ottelua. Stanley Cupin voitti Chicago Black Hawks, joka kaatoi Detroit Red Wingsin finaalisarjassa otteluvoitoin 3–1.
Runkosarja.
Joulukuussa vuonna 1933 Toronto Maple Leafsin pelaaja King Clancy kamppasi Boston Bruinsin Eddie Shoren niin rajusti, että Shore lensi päin joukkuetoveriansa Ace Baileyta. Bailey löi päänsä jäähän ja joutui lopettamaan jääkiekkouransa. NHL päätti järjestää Baileyn kunniaksi ensimmäisen NHL:n All-Star-ottelun, joka pelattiin 14. heinäkuuta vuonna 1934.
Loppusijoitukset.
Kummankin divisioonan kolme parasta joukkuetta pääsivät jatkoon. 
"O = Ottelut, V = Voitot, H = Häviöt, T = Tasapelit, HJA = Häviöt jatkoajalla, TM = Tehdyt maalit, PM = Päästetyt maalit, PIST = Pisteet"
Pudotuspelit.
Runkosarjassa Kanadan ja Yhdysvaltojen divisioonien voittajat pelasivat paras viidestä -sarjan, jonka voittaja pääsi Stanley Cup -finaaliin. Kummankin divisioonan toiseksi sijoittuneet pelasivat myös toisiansa vastaan ja kolmanneksi sijoittuneet toisiansa vastaan. Näiden otteluiden voittajat kohtasivat toisensa paras viidestä -sarjassa, jonka voittaja pääsi Stanley Cup -finaaliin divisiooniensa voittajien kohtaamisen voittanutta joukkuetta vastaan.
Detroit kaatoi Toronton divisioonavoittajien kohtaamisessa ja pääsi finaaliin. Chicago kaatoi Montreal Canadiensin divisioonakakkosten ottelussa ja Montreal Maroons kaatoi New York Rangersin divisioonakolmosten ottelussa. Chicago pelasi itsensä finaaliin Detroitia vastaan voittamalla Montreal Maroonsin toisella kierroksella. Pienenä yllätyksenä tuli, että Chicago onnistui kaatamaan ennakkosuosikki Detroitin paras viidestä -finaalissa.
Boletaceae

Boletaceae on Boletales-lahkoon kuuluva sieniheimo. Se on lahkonsa monimuotoisin heimo, ja se sisältää sekä tatteja että helttasieniä. Heimo on ekologisesti merkittävä, sillä suurin osa lajeista muodostaa ektomykorritsoja. Boletaceae-sienten tiedetään muodostavan ektomykorritsoja yli kymmenen kasviheimon kanssa.
Boletaceae sisältää taloudellisesti merkittäviä ruokasieniä, kuten herkkutatin ("Boletus edulis"). Jotkin lajit, kuten piruntatti ("Rubroboletus satanas"), ovat myrkyllisiä ja aiheuttavat joskus voimakkaitakin vatsaoireita. Suomessa lievästi myrkyllisiä tatteja ovat vain tauriontatti ("Suillellus luridus") ja veritatti ("Neoboletus luridiformis").
Alaheimot ja suvut.
Vuonna 2022 Boletaceae-heimoon luokiteltiin kuusi alaheimoa ja 98 sukua. Kaikkia sukuja ei ole luokiteltu mihinkään alaheimoon.
Seututie 827

Seututie 827 on Limingan Ala-Temmekseltä Tyrnävän kirkonkylän kautta, Ängeslevän kylän halki Muhoksen Sosoon johtava seututie. Tie on noin 22 kilometriä pitkä, ja se on eräs Tyrnävän kunnan pääväylistä. 
Tie alkaa Ala-Temmekseltä valtatieltä 4 "Vaaranmaantie"-nimisenä. 
Tyrnävän kunnanrajalla tien nimi vaihtuu "Mäläskänsuoraksi". Tyrnävän kirkonkylän kohdalla tie muuttuu "Vanhatieksi", vaihtuen Tupoksen ja Kylmälänkylän välisen yhdystien 8240 risteyksen jälkeen "Muhostieksi", aina Muhoksen kunnanrajalle saakka.
Tien eteläinen osuus kulkee halki Limingan–Tyrnävän laajojen peltolakeuksien. Sen merkille pantavin ominaisuus on vanhoista tilanrajoista johtuen tien linjauksen kaarteisuus avarilla peltoaukeilla, kun taas metsäalueilla tien linjaus on viivasuora. Nopeusrajoitus on pääosin 80 kilometriä tunnissa, kylä- ja taajama-alueilla 60 kilometriä tunnissa.
Tyrnävän kirkonkylä

Tyrnävän kirkonkylä on Tyrnävän kunnan keskustaajama. Se sijaitsee Limingan–Tyrnävän peltolakeuksilla Tyrnävänjoen ja seututien 827 risteyskohdassa, noin viiden kilometrin päässä valtatien 4 itäpuolella ja noin 30 kilometriä Oulusta etelään. Taajaman väkiluku vuonna 2013 oli 2 953.
Taajama on muodostunut Tyrnävän kirkon ympärille alun perin maatalousvoittoisena kylänä, ja laajentunut itään ja länteen Tyrnävänjoen varsille. Kunnan peruspalvelut on keskitetty kirkonkylälle.
Kirkonkylällä järjestetään syksyisin perinteiset perunamarkkinat.
Gerard Adriaan Heineken

Gerard Adriaan Heineken (1841? – 18. maaliskuuta 1893) oli olutpanimo Heinekenin perustaja. Vuonna 1864 hän päätti ostaa Den Hoyberg -panimon. Siellä hän aloitti uuden oluen panon. Gerard Adriaanin panostus laatuun palkittiin pian Heinekenin oluen voittaessa tärkeitä kansainvälisiä palkintoja. 
Heineken aloitti liiketoimintansa teollisen vallankumouksen ollessa käynnissä, ja hän otti käyttöön uusia menetelmiä. Samaan aikaan saksalaistyyppiset pohjahiivaoluet olivat syrjäyttämässä perinteisiä pintahiivaoluita. Heineken perusti oluen laatutarkkailua varten laboratorion, jota johtamaan hän houkutteli Louis Pasteurin oppilaan Dr Elionin. Elion eristi erinomaisen hiivakannan, Heineken A-hiivan vuonna 1886. Se on käytössä edelleen.
Gerard Adriaan Heinekenin kuolinhetkellä panimo oli kasvanut yhdeksi suurimmista ja tärkeimmistä panimoista Alankomaissa.
Dennis Quaid

Dennis William Quaid (s. 9. huhtikuuta 1954 Houston, Texas) on yhdysvaltalainen näyttelijä. Näyttelijäuran ohella Quaid on toiminut myös muusikkona.
Quaid on ollut kolme kertaa naimisissa. Hänellä on vuonna 1992 syntynyt poika entisen vaimonsa, näyttelijä Meg Ryanin kanssa. Nykyään Quaid on naimisissa Kimberly Quaidin (o.s. Buffington) kanssa. Heillä on vuonna 2007 syntyneet kaksoset.
Quaid sai vuonna 2005 elokuvaurastaan tähden Hollywood Walk of Famelle osoitteeseen 6255 Hollywood Boulevard.
Ängeslevänjoki

Ängeslevänjoki on Temmesjoen sivujoki Pohjois-Pohjanmaalla. Sen pituus on noin 35 kilometriä. Joki saa alkunsa Tyrnävän Järvinevalta Suutarinkylän pohjoispuolelta ja laskee Temmesjokeen Limingan keskustaajaman koillispuolella lähellä Haaransiltaa. Joki on osa Temmesjoen vesistöaluetta.
Joen alajuoksun osuus virtaa paikoitellen syvässä ja mutkittelevassa kanjonissa halki Limingan–Tyrnävän peltolakeuksien. Joen leveys on suurimmillaan vain noin kymmenen metriä. Koskipaikkoja on vähän, ja joki onkin suosittu melontakohde. Veden laatu on joessa yleensä huono.
Temmesjoen vesistöalue

Temmesjoen vesistöalue (vesistöaluetunnus 58) on Suomen päävesistöalue, jonka laskujoki Temmesjoki laskee Perämereen. Se sijaitsee Pohjois-Pohjanmaalla pääasiallisesti Limingan ja Tyrnävän kuntien alueella. Vesistöalueen pinta-ala on 1180,71 neliökilometriä ja järvisyys on 0,5 %. Vesistöalue muodostuu Temmesjoen lisäksi Tyrnävän- sekä Ängeslevänjoista. Myös Liminganjoki on yhdistetty Temmesjokeen kanavalla. Vesistöalueen putouskorkeus on 105 metriä ja laskupaikka Liminganlahti. Vesistöalueelle tunnusomaisia piirteitä ovat Limingan–Tyrnävän laajat peltolakeudet alajuoksulla sekä laajat suo- ja metsäalueet yläjuoksulla.
Vesistöalueen toisessa jakovaiheessa on seuraavat alueet tai valuma-alueet. Sisennys tarkoittaa luettelossa sitä, että vesistöalue laskee tai yhtyy ylempänä sijaitsevaan vesistöalueeseen. Samalle tasolle sisennetyt vesistöalueet laskevat kaikki yläpuoliseen vesistöalueeseen vastaavassa järjestyksessä niin, että ylin yhtyy lähempänä alajuoksua :
* Liminganjoen valuma-alue (58.06)
* Ängeslevänjoen valuma-alue (58.04)
* Tyrnävänjoen valuma-alue (58.05)
* Temmesjoen keskiosan alue (58.02)
* Temmesjoen yläosan valuma-alue (58.03)
Järviä ja jokia.
Vesistöalueella on järviä erittäin vähän: ainoat järviksi luokiteltavat vesialueet ovat Iso Nuoluanjärvi ja Suutarinjärvi sekä Tyrnävänjoen yläjuoksun Pitkäjärvi ja Tuulijärvi.
Ŋ

Ŋ (ŋ) on kirjain, jolla merkitään velaarista nasaalia eli niin sanottua äng-äännettä saamelaiskielissä sekä 
kansainvälisessä foneettisessa aakkostossa eli IPA:ssa. Kirjainta käytetään esimerkiksi koltansaamessa ja pohjoissaamessa.
Noel Van Horn

Noel Van Horn (s. 6. kesäkuuta 1968 San Francisco, Kalifornia, Yhdysvallat) on yhdysvaltalainen sarjakuvapiirtäjä, samoin kuin isänsä William Van Horn. Noel Van Horn piirtää useimmiten Mikki Hiiri -sarjakuvia, ja isänsä useimmiten Aku Ankka -tarinoita. 
Noel Noel Van Horn ja hänen perheensä muuttivat vuonna 1978 Kanadaan, isänsä vaimon kotimaahan (Vancouveriin 1980). Noel opiskeli kuvataidetta Emily Carr College of Art and Design -nimisessä opistossa ja alkoi piirtää 1990-luvulla Disneyn sarjakuvia tanskalaiselle Egmont-yhtiölle. Hänen isänsä oli aloittanut saman uran vain hieman aikaisemmin.
Temmesjoki

Temmesjoki on joki Pohjois-Pohjanmaalla. Sen laskupaikka on Liminganlahti Limingassa. Joen pituus on 80 kilometriä. Tyrnävänjoki ja Ängeslevänjoki laskevat Temmesjokeen, ja ne ovat osa Temmesjoen vesistöaluetta. Keinotekoinen kanava yhdistää myös Liminganjoen Temmesjokeen. Temmesjoki on Suomen 74. pisin joki.
Joen yläjuoksu virtaa pääasiassa metsä- ja suomaastojen halki, alajuoksun virratessa halki Limingan–Tyrnävän peltolakeuksien.
Sidekalvontulehdus

Konjunktiviitti eli sidekalvontulehdus on silmän sidekalvon eli silmän pintakerroksen ja silmäluomen sisäpinnan tulehdus, joka johtuu yleisimmin allergisesta reaktiosta tai bakteeri- tai virusinfektiosta. Sidekalvontulehdus voi liittyä flunssaan; tällöin sen mekanismina on flunssaviruksen aiheuttama kyynelkanavan tukkeutuminen ja kyynelnesteen virtauksen estyminen, jolloin bakteerit pääsevät leviämään sidekalvolle. Tulehdus voi esiintyä toisessa tai molemmissa silmissä.
Aiheuttajat.
Sidekalvon tulehduksen aiheuttaa useimmiten bakteeri tai virus. Yleisiä aiheuttajabakteereita ovat pneumokokki, hemofilus, klamydia, meningokokki, gonokokki, stafylokokki ja moraxella, ja aiheuttajaviruksena voi olla esimerkiksi adenovirus, herpes simplex tai molluscum contagiosum. Sidekalvontulehdus voi syntyä myös atopian eli allergian pohjalta tai kemiallisen ärsytyksen aiheuttamana. Myös jotkin lääkkeet voivat aiheuttaa sidekalvontulehduksen.
Akuutti eli äkillinen konjunktiviitti seuraa usein ylähengitysteiden tulehdusta. Tällöin on todennäköistä, että kummatkin silmät tulehtuvat.
Tulehduksen leviävyys vaihtelee sen aiheuttajan mukaan.
Oireet.
Sidekalvontulehduksen oireet ovat silmän punoittelu, kutina, kirvely, rähmiminen, vetistäminen ja rikantunne. Sairaus ei yleensä ole kovinkaan kivulias; voimakas kipu, painoarkuus, heikentynyt näkö tai samea sarveiskalvo voivat viitata johonkin muuhun silmäsairauteen, kuten iriittiin tai glaukoomaan.
Hoito.
Bakteerin tai viruksen aiheuttamaa sidekalvontulehdusta suositellaan hoidettavaksi antibioottia sisältävillä silmätipoilla tai -voiteilla 3–7 päivän ajan. Suomessa käytössä on esimerkiksi kloramfenikolia, fusidiinihappoa tai fluorokinolonia sisältäviä silmätippoja. Silmä tulisi myös puhdistaa säännöllisesti märkäeritteestä. Bakteerinkin aiheuttama sidekalvontulehdus voi parantua myös itsestään. Allergista sidekalvontulehdusta voi hoitaa natriumkromoglikaattia sisältävillä silmätipoilla ja antihistamiinilla.
Radio Moreeni

Radio Moreeni on tamperelainen, Suomen ainoa yliopiston omistama paikallisradio. Vuonna 1989 toimintansa Tampereen yliopiston suojissa aloittaneen Radio Moreenin kuuluvuusalue kattaa Tampereen ympäristökuntineen noin 50 kilometrin säteellä Näsinneulassa sijaitsevasta lähettimestään.
Aseman taajuus Tampereella on 98,4 MHz. Keväällä 2008 Moreeni käynnisti verkkolähetykset omilla internetsivuillaan.
Toiminta.
Aseman tärkein tehtävä on yliopiston toimittajakoulutuksen palveleminen ja yliopistossa tehtävän tieteellisen tutkimuksen tunnetuksi tekeminen. Radio Moreeni vuokraa myös ohjelma-aikaa kuuluvuusalueen kansalaisjärjestöille ja yhteisöille.
Aseman viikko-ohjelmistoon sisältyy kymmeniä otsikko-ohjelmia. Erilaisten puhe- ja ajankohtaisohjelmien sekä tiede-, kulttuuri - ja erikoismusiikkiohjelmien lisäksi ohjelmistossa on arkipäivisin kaksi klassisen musiikin äänilevykonserttia. Myös yöaikaan kanavalla kuullaan pääasiassa klassista musiikkia. Lisäksi kanavalla lähetetään Tampereen kaupunginvaltuuston kokoukset suorana.
Malminiitty

Malminiitty (ruots. "Malmängen") on Simonkylän kaupunginosaan kuuluva lähiö Vantaalla. Se sijaitsee Simonkylän koillisosassa ja Koivukylän eteläpuolella. Alueella on yli 600 asuntoa, ja asukkaita hieman alle tuhat. Malminiitty edustaa arkkitehtuuriltaan varhaista lähiörakentamista, jossa alue oli yhtenä esimerkkialueista pääkaupunkiseudulla. 
Taloista suuri osa on 1960–1970-lukujen taitteessa rakennettuja VVO:n omistamia betonikerrostaloja, jotka ovat väriltään yhtenäisen valkoisia ja kellarikerroksen kohdalta siniharmaita. Ikkunoiden vaakalinja korostuu keltaisin, punaisin ja sinisin julkisivupellein, joilla on tavoiteltu funktionalistista vaikutelmaa. Suurimmassa osassa taloja on seitsemän kerrosta. Mukaan mahtuu kuitenkin myös VAV:n asuntoja ja asunto-osakeyhtiöitä. Lähiön itäreunassa on 1980-luvulla valmistuneita rivitaloja. 
Alueen maisemassa erottuvat kerrostalojen lisäksi selkeästi myös 47-metrinen Hiekkaharjun vesitorni.
Historia.
Lähiöön kohdistui valmistuessaan paljon muuttoa maaseudulta, ja alue yhdistettiin pitkään nuorisojengeihin ja järjestyshäiriöihin. 1980-luvun alussa aluetta pidettiin yhtenä Vantaan huonomaineisimmista lähiöistä. Alue tunnettiin aluksi nimellä Uusiniitty.
2010-luvulla lähiöön on valmistunut myös modernimpaa arkkitehtuuria edustavia kerrostaloja. Vuonna 2015 noin kilometrin päähän Malminiitystä avattu Leinelän rautatieasema paransi merkittävästi alueen liikenneyhteyksiä. Asemalla pysähtyvät I- ja P-junat, jotka kulkevat eri reittejä Helsinkiin. 
Palvelut.
Malminiityn palveluita ovat muun muassa päiväkoti ja hoitokoti. Lisäksi noin puolen kilometrin päässä Simonkylän keskustan liikekeskuksessa on apteekki, grilli, ruokakauppa, kioski ja kukkakauppa. Malminiityn asuinalueen länsipuolella sijaitsee Simonkylän yläkoulu ja itäpuolella Hiekkaharjun alakoulu. Malminiityssä on myös 9-väyläinen frisbeegolf-rata. Malminiityn vieressä olevaa metsäaluetta Simonkylänpuistoa on kutsuttu hyväksi lähiluontoalueeksi. Puistossa on lenkkipolku kuntopisteineen sekä talvisin hiihtolatu ja pulkkamäki.
Leipzigin Gewandhaus-orkesteri

Leipzigin Gewandhaus-orkesteri on saksalainen orkesteri, jota pidetään mahdollisesti maailman vanhimpana yhä toimivana sinfoniaorkesterina.
Orkesterin konsertit pidettiin ensin yksityistiloissa, mutta vuonna 1781 se sai salikseen Gewandhausin. Orkesterin kuuluisin johtaja oli säveltäjä Felix Mendelssohn Bartholdy. Vuosina 1895–1922 sitä johti Arthur Nikisch.
Kapellimestari Kurt Masur johti Gewandhaus-orkesteria vuodesta 1970 vuoteen 1996. Itä-Saksan hajoamiseen johtaneiden mielenosoitusten aikana vuonna 1989 Kurt Masur nousi kansallissankarin asemaan, kun hän oli avannut Gewandhausin ovet suojellakseen mielenosoittajia mellakkapoliiseilta.
Vuonna 2008 "Gramophone"-lehti nimesi orkesterin 17. parhaaksi sinfoniaorkesteriksi maailmassa.
Superhappo

Superhappo tarkoittaa sellaista happoa, jonka happamuus on suurempi kuin 100-prosenttisella rikkihapolla. On olemassa vain muutamia yksinkertaisia superhappoja, kuten perkloorihappo, joiden konjugaattiemäs on rikkihapon konjugaattiemästä heikompi. Vahvempia happoja saadaan seostamalla joukkoon jotakin sellaista ainetta, joka on konjugaattiemästä sitovaa.
Vahvin tunnettu superhappo, fluoriantimonihappo, on 1016 kertaa voimakkaampaa kuin 100-prosenttinen rikkihappo. Fluoriantimonihappoa saadaan lisäämällä fluorivetyhappoon HF fluoridi-ionin F− sitojaksi antimonipentafluoridia SbF5. Antimoni sitoutuu voimakkaasti fluoridi-ioniin, ja tuloksena saatu heksafluoroantimonaatti-ioni SbF6− ei sido vetyioneja takaisin. Siksi liuoksessa olevien vetyionien tehollinen konsentraatio pääsee nousemaan paljon suuremmaksi kuin missään tavallisessa happoliuoksessa. Tämä sitoo liuoksesta kaiken emäksisen, minkä takia superhappoja käytetään sellaisissa orgaanisissa reaktioissa, joissa on tarpeen saada estetyksi äärimmäisen emäsherkkiä karbokationeja reagoimasta.
Vahvimmat superhapot kykenevät protonoimaan jopa tyydyttyneitä alkaaneja, minkä vuoksi ne syövyttävät esimerkiksi kynttilänvahaa. Fluoriantimonihappo kykenee syövyttämään lähes kaikkea, ja sitä voidaankin käsitellä vain teflonilla päällystetyillä välineillä.
Leipzigin konservatorio

Leipzigin konservatorio (saksaksi "Hochschule für Musik und Theater „Felix Mendelssohn Bartholdy“ Leipzig") on Saksan vanhin konservatorio. Sen perusti Felix Mendelssohn Bartholdy vuonna 1843. Opettajakuntaan kuuluivat muiden muassa Mendelssohn itse, Robert Schumann, Ignaz Moscheles, Franz Brendel ja Carl Reinecke.
Konservatorion suomalaisia oppilaita ovat olleet mm. Filip von Schantz, Ernst Fabritius, Ilmari Krohn, Martin Wegelius, Robert Kajanus, Toivo Kuula ja Aarre Merikanto.
Rekisteröity parisuhde

Rekisteröity parisuhde on samaa sukupuolta olevan parin mahdollisuus rekisteröidä parisuhteensa ja antaa sille sitä kautta juridinen asema. Rekisteröidyllä parisuhteella on monia samankaltaisuuksia avioliiton kanssa, mutta sillä ei välttämättä kuitenkaan ole samoja juridisia oikeuksia kuin avioliitolla. Joissain maissa on laillistettu samaa sukupuolta olevien avioliitto, jolloin samaa sukupuolta olevia kohdellaan täysin samalla tavalla kuin heteroparejakin. 
Suomessa on tällä hetkellä voimassa vuosina 2002–2017 solmittuja rekisteröityjä parisuhteita. Niiden oikeusvaikutukset ovat sellaiset kuin ne olivat parisuhdetta rekisteröitäessä. Käytönnössä erona on nimi ja se, etteivät nämä parit voi adoptoida ulkoisesti tai ottaa yhteistä sukunimeä. Parisuhteet voi muuttaa yhteisellä ilmoituksella avioliitoksi.
Historiaa.
Maailman ensimmäinen rekisteröity parisuhde solmittiin lokakuussa 1989, kun suhteensa rekisteröi tanskalainen homojen oikeuksia ajanut pariskunta Axel ja Eigil Axgil.
Suomessa eduskunta hyväksyi lain rekisteröidystä parisuhteesta 28. syyskuuta 2001 äänin 99–84 ja laki astui voimaan 1. maaliskuuta 2002, josta lähtien samaa sukupuolta olevilla pareilla on ollut mahdollista rekisteröidä parisuhteensa. Suomessa parisuhteensa rekisteröineillä on osittain samat oikeudet kuin aviopareilla, kuten perimisoikeus, mutta ei oikeutta yhteiseen sukunimeen tai ulkoiseen adoptioon.
Suomessa eduskunta hyväksyi vuoden 2014 joulukuussa 166 851 kansalaisen allekirjoittaman kansalaisaloitteen avioliittolain muuttamisesta niin, että samaa sukupuolta olevat voisivat jatkossa solmia avioliiton. Avioliittolain muutoksiin liittyi myös se, että laki rekisteröidystä parisuhteesta kumotaan, ja lain aikana rekisteröidyt parisuhteet voidaan muuttaa avioliitoiksi parisuhteen osapuolien yhteisellä ilmoituksella sen jälkeen kun uusi avioliittolaki on voimassa.
Vuonna 2017 voimaan tulevan sukupuolineutraalin avioliittolain kumoamiseksi aloitettiin keväällä 2015 uusi kansalaisaloite. Aloitteen allekirjoitti 106 195 henkeä. Tämä on yli lain vaatiman 50 000 nimeä, joten aloite eteni eduskunnan käsiteltäväksi. Muun muassa eduskunnan lakivaliokunnan puheenjohtaja Kari Tolvanen esitti epäilynsä siitä, että uusi aloite kumoaisi eduskunnan jo hyväksymän lainmuutoksen. Aloite hylättiinkin selvällä äänierolla.
Tilastoja.
Suomessa vuosittaiset parisuhteitten rekisteröimisen määrät liikkuivat 350:n paikkeilla ennen sukupuolineutraalin avioliittolain säätämistä. Esimerkiksi niitä rekisteröitiin 333 vuonna 2014. Tilastokeskuksen mukaan rekisteröidyissä parisuhteissa eli vuonna 2012 yli 4500 suomalaista.
Michel Verne

Michel Jean Pierre Verne (3. elokuuta 1861 – 5. maaliskuuta 1925) oli ranskalainen kirjailija. Hän oli Jules Vernen poika. 
Michel Verne meni naimisiin näyttelijän kanssa isänsä vastustuksesta huolimatta ja sai kaksi lasta. Myöhemmin isän ja pojan välit paranivat.
Lir

Lir oli irlantilaisessa mytologiassa meren jumala, ja jumalten heimon Tuatha Dé Danannin rohkein mies. Hänen nimensä liittyy iirin sanaan "ler" – meri. Irlantilaisessa runoudessa sanonta "Lirin kentät" on meren aaltojen kenning. Hän oli Manannán mac Lirin isä ja Elathan poika. Lir on lähes Poseidonin kaltainen vetten hallitsija.
Walesissa meren jumalan nimi oli Llyr.
Satava

Satava on saari ja kaupunginosa Turussa noin neljätoista kilometriä keskustasta lounaaseen. Saari sijaitsee Hirvensalon ja Kakskerran välissä ja sen asukasluku on 818 (2007). Satavassa on vakituisen asutuksen lisäksi runsaasti kesämökkejä sekä mm. Turun ja Kaarinan seurakuntayhtymän Heinänokan leirikeskus saaren länsikärjen Eerikvallassa. Saaren itäpäässä, Turusta Kakskertaan kulkevan tien varressa on Ekvallan yleinen uimaranta.
Satavan kaupunginosaan kuuluvat saaren lisäksi myös lähistöllä sijaitsevat saaret Kulho ja Järvistensaari. 
Satava liitettiin osana Kakskerran kuntaa Turkuun vuonna 1968. Turun kaupunki on kaavoittamassa alueelle runsaasti lisää pientaloja.
Hannu Norjanen

Hannu-Markus Tapio Norjanen (s. 25. helmikuuta 1964 Mynämäki) on suomalainen kapellimestari ja kuoronjohtaja. Hän on toiminut Cantores Minores -poikakuoron taiteellisena johtajana vuodesta 2005. Samalla Norjanen toimii Cantores Minores -musiikkiopiston rehtorina.
Norjanen lauloi itse Cantores Minores -kuorossa 1974–1980. Hän opiskeli pianon- ja urkujensoittoa Espoon musiikkiopistossa. Norjanen on suorittanut Sibelius-Akatemiassa urkujensoiton A-tutkinnon (1990), kuoronjohdon A-tutkinnon (1992) sekä orkesterinjohdon A-tutkinnon vuonna 1997 opettajinaan muun muassa Matti Hyökki, Jorma Panula, Eri Klas, Leif Segerstam ja Atso Almila. Norjanen on opiskellut kuoronjohtoa myös Tukholman kuninkaallisessa musiikkikorkeakoulussa muun muassa Eric Ericsonin johdolla. 
Musiikin maisterin tutkinto (Sibelius-Akatemia) 
vuonna 1999.
Vuonna 2015 Norjanen suoritti Taideyliopiston Sibelius-Akatemiassa musiikin tohtorin tutkinnon.
Norjanen on toiminut Amici Cantus -mieskuoron taiteellisena johtajana vuosina 1990–1997, 
Polyteknikkojen orkesterin johtajana vuosina 1992-1999, 
Lappeenrannan kaupunginorkesterin johtajana vuosina 1998–2001, Tapiolan Kamarikuoron taiteellisena johtajana vuodesta 1998, Vaasan kaupunginorkesterin taiteellisena johtajana 1999–2006 ja Suomen Filharmonisen Kuoron taiteellisena johtajana 2003–2006. Lisäksi Norjanen on opettanut Sibelius-Akatemiassa
vuodesta 1993 alkaen. 9.12.2022 tasavallan presidentti myönsi Norjaselle professorin arvonimen.
Norjanen on johtanut myös monia oopperoita, kuten Mozartin "Taikahuilu", Donizettin "L’elisir d’amore", Puccinin "La Bohème" ja "Tosca" sekä Verdin "La traviata" ja "Falstaff".
Suomen eOppimiskeskus

Suomen eOppimiskeskus ry on valtakunnallinen yhdistys, joka edistää verkko-opetuksen ja digitaalisten opetustoteutusten käyttöä, tutkimusta ja kehittämistyötä yrityksissä, oppilaitoksissa ja muissa organisaatioissa.
Yhdistyksen tavoitteena on luoda monimuotoisia toimintaedellytyksiä ja aktivoida jäseniä korkealaatuisten verkko-opetusratkaisujen kehittämiseen ja käyttöön. Yhdistys toimii verkko-opetusta toteuttavien, käyttävien ja kehittävien yhteisöjen ja henkilöiden yhteistyöfoorumina.&lt;br&gt;
Yhdistys ei kilpaile alan muiden toimijoiden kanssa vaan pyrkii saamaan aikaan aitoa yhteistyötoimintaa, toimien samalla puolueettomana ja voittoa tavoittelemattomana e-osaamisen alan edistäjänä.
Tiedon tuottaminen ja välittäminen.
Suomen eOppimiskeskus ry tarjoaa jäsenilleen ajankohtaista tietoa e-oppimisen kehityksestä ja uusimmista suuntauksista sekä käyttökokemuksista alan parhaiden asiantuntijoiden voimin.
Suomessa yhdistys on verkostoitunut valtakunnalliseksi toimijaksi, jolla on alueellisia yhteistyökumppaneita ja kansainvälisiä kontakteja.
Suomalaisissa organisaatioissa eOppimiskeskus edistää tieto- ja viestintätekniikan monipuolista käyttöä asiakaspalvelussa, opetuksessa ja koulutuksessa, viestinnässä sekä työssä oppimisessa. Yksittäisille ihmisille eOppimiskeskus tarjoaa mahdollisuuden tutustua erilaisiin e-oppimisen muotoihin.
Suomen eOppimiskeskus julkaisee e-oppimisen alan jäsenlehteä, SeOppi-lehteä.
eEemeli – paras suomalainen oppimisratkaisu.
eEemeli-kilpailu on Suomen eOppimiskeskus ry:n vuosittain yhdessä yhteistyökumppaniensa kanssa järjestämä valtakunnallinen laatukilpailu, jossa etsitään parhaita digitaalisia oppimisratkaisuja. Kilpailuun voivat osallistua Suomessa toimivat yritykset sekä organisaatiot ml. yhdistykset ja oppilaitokset, jotka ovat tuottaneet oppimisen palvelun, toimintatavan tai tuotteen. Itse tuote voi olla globaali sovellus.
Kilpailun tavoitteena on kannustaa toimijoita luomaan ja kehittämään uusia e-oppimisratkaisuja sekä löytää uusia hyviä käytänteitä ja menestystarinoita. eEemeli-kilpailulla nostetaan esille digitaalisia oppimisratkaisuja sekä edistetään tuotteiden innovatiivisuutta ja laatua. 
Kilpailu on järjestetty vuodesta 2002 lähtien. Kilpailulla on vuosittain vaihtuva teema.
SeOppi-lehti.
SeOppi on ainoa e-oppimisen alalla ilmestyvä kotimainen jäsenlehti. Lehteä julkaisee Suomen eOppimiskeskus ry. Lehti tarjoaa ajankohtaista ja syventävää tietoa e-oppimisen uusista ilmiöistä, tuotteista ja ratkaisuista sekä niiden hyödyntämisestä. SeOppi-lehti kokoaa alan ammattilaiset, yritykset, yhteisöt sekä toimijat ja johdattaa e-oppimisen tiedon äärelle. 
SeOppi ilmestyi ensimmäisen kerran lokakuussa 2003. Lehti ilmestyy 2-3 kertaa vuodessa.
Mihailovski-teatteri

Mihailovski-teatteri (), entinen "Musorgskin ooppera- ja balettiteatteri" tai "Pieni ooppera- ja balettiteatteri", on Pietarin toiseksi tunnetuin oopperatalo Mariinski-teatterin jälkeen. Teatterissa on kantaesitetty muun muassa Dmitri Šostakovitšin oopperat "Nenä" ja "Mtsenskin kihlakunnan lady Macbeth" sekä Sergei Prokofjevin "Sota ja rauha". Teatterin kapellimestareina ovat toimineet muun muassa Kirill Kondrašin, Kurt Sanderling, Juri Temirkanov ja Pjotr Gribanov.
Marraskuussa 2011 Mihailovski-teatteri aiheutti pienen skandaalin Venäjän balettipiireissä nappaamalla henkilökuntaansa Moskovan Bolšoi-teatterin ykköstanssijat, Natalia Osipovan ja Ivan Vasiljevin.
Volkseigener Betrieb

Volkseigener Betrieb eli VEB ("kansan omistama laitos") on lyhenne, jota käytettiin Saksan demokraattisessa tasavallassa teollisuusyrityksistä. Se oli niiden juridinen muoto. Esimerkki VEB-yrityksistä oli VEB Automobilwerk Eisenach. Lyhenne liitettiin yrityksen varsinaiseen nimeen, ja sen puolesta piti kamppailla sosialistisen suunnitelmatalouden puitteissa suunnitelmien toteuttamiseksi vähintäänkin suunnitelmien mukaisesti. Vaikka niitä luonnehdittiin kansan omistamiksi, ne olivat valtion ja puoluejohdon alaisia, eikä niitä saanut myydä yksityisille. 1960-luvun lopulta alkaen niitä alettiin yhdistää kombinaateiksi.
Kun markkinatalous taas otettiin käyttöön Saksojen yhdistyessä, 8 000 VEB-yritystä ja kombinaattia yksityistettiin, ja samalla hävisi miljoonia työpaikkoja.
Venceslaus Pyhä

Venceslaus Pyhä (, ,) (n. 907 – n. 935 tai 929) oli Böömin ruhtinas 920-luvulla. 
Suku.
Venceslausin isoisä Bořivoj I oli slaavien apostolien Pyhän Kyrilloksen ja Pyhän Metodioksen kristinuskoon käännyttämä, ja isä Vratislav I oli kasvatettu kristityksi, vaikka äiti Drahomíra oli pakanaheimopäällikön tytär.
Venceslauksen isä kuoli hänen ollessaan lapsi, ja hänet kasvatti kristitty isoäiti pyhä Ludmila. Drahomíran kerrotaan vihoissaan kuristuttaneen anoppinsa. 
Hallitsijana.
Venceslaus nousi ruhtinaaksi 18-vuotiaana, karkotti äitinsä Drahomíran ja alkoi levittää kristinuskoa Böömiin. Hänestä tuli vuonna 929 myös Saksan kuningas Henrik Linnustajan alamainen.
Venceslaus kutsui pappeja Saksasta ja suosi latinalaista riittiä itäisen sijaan. Hän oli myös vannonut neitsyysvalan ja oli tunnettu hyveistään. Keisari Otto Suuri vahvisti hänen aatelisarvonsa.
Kuolema.
Legendan mukaan Venceslauksen veli Boleslav murhasi hänet matkalla kirkkoon, luultavasti syyskuussa 929 tai 935. Ruumis paloiteltiin ja haudattiin murhapaikalle. Kolme vuotta myöhemmin Boleslav katui tekoaan ja siirsi pyhänjäännökset Pyhän Vituksen katedraaliin Prahaan. Reliikkien keräämispäivää muistellaan 27. kesäkuuta ja niiden translaatiopäivää 4. maaliskuuta. Venceslauksen murha- ja muistopäivä on 28. syyskuuta.
Perintö.
Tarinan mukaan Venceslaus uinuu Blaníkvuoren sisällä ritareineen ja on valmis puolustamaan maata vihollisten sitä uhatessa.
Venceslaus on aiheena tunnetussa englanninkielisessä joululaulussa ”Good King Wenceslas” (”hyvä kuningas Venceslaus”). Sitä laulavat kiertelevät lapsikuorot Englannissa jouluaattoiltana monien muiden laulujen ohella.
Matthew Broderick

Matthew Broderick (s. 21. maaliskuuta 1962 Manhattan, New York, New York) on yhdysvaltalainen näyttelijä.
Nuoruus.
Broderick syntyi vuonna 1962 näyttelijä James Broderickin ja näytelmäkirjailija ja taidemaalari Patricia Broderickin (o.s. Briow) kolmilapsisen perheen kuopukseksi. Hän varttui Greenwich Villagessa ja opiskeli näyttelemistä Walden Schoolissa. Broderick on äitinsä puolelta amerikanjuutalainen.
Ura.
Jo ennen elokuvauraansa Broderick sai menestystä Broadway- ja off-Broadway-näytelmissä New Yorkissa, kuten Horton Footen "The Widow Claire", Harvey Fiersteinin "Torch Song Trilogy" sekä Neil Simonin omaelämäkerrallinen "Brighton Beach Memoirs", josta Broderick sai ensimmäisen Tony-palkintonsa jo 21-vuotiaana. Toinen Tony tuli vuonna 1995 musikaalista "How to Succeed in Business Without Really Trying".
Broderickin ensimmäinen elokuvarooli oli vuoden 1983 elokuvassa "Max Duganin paluu". Sitä seurasi pääosa nuorena hakkerina trillerissä "Sotaleikit" (1983). Broderickin suurimpia menestysrooleja on pääosa nuorisokomediassa "Vaihdetaan vapaalle, Ferris" (1986), jossa hän esittää lukiolaista sairasvapaalla.
Broderickin muita menestyselokuvia ovat "Glory" (1989), "Elämäni kesä" (1988), "Sähköputkimies" (1996), "Päättymätön rakkaus" (1996), "Rakkauden koukussa" (1997), "Godzilla" (1998) ja "Vaalit" (1999). Elokuvien ohella Broderick on näytellyt teatterissa ja televisiossa.
Yksityiselämä.
Broderick on naimisissa näyttelijä Sarah Jessica Parkerin kanssa, ja heillä on kolme lasta.
Vuonna 1987 Matthew Broderick ja kyydissään ollut Jennifer Grey törmäsivät Pohjois-Irlannissa autollaan toiseen autoon, jossa olleet äiti ja tytär saivat surmansa.
Brabham

Motor Racing Developments Ltd., paremmin tunnettu nimellä Brabham, oli kilpa-auto- ja Formula 1 -talli.
Brabhamin perusti vuonna 1960 kaksi australialaista: kilpa-ajaja sekä F1-maailmanmestari Jack Brabham ja suunnittelija Ron Tauranac. Talli voitti neljä henkilökohtaista ja kaksi valmistajien mestaruutta 30-vuotisen historiansa aikana. Jack Brabhamin vuoden 1966 F1-mestaruus on yhä ainoa mestaruus, jonka on voittanut kuljettaja, jonka talli on kantanut kyseisen henkilön nimeä. Jack Brabham voitti tuon mestaruutensa 40-vuotiaana. Talli perustettiin Britanniassa ja se ajoi Britannian lisenssillä, vaikka sen henkilökunta oli lähes täysin australialainen ja uusiseelantilainen.
Brabham valmisti kilpa-autoja yli 500 kappaletta vuoteen 1970 mennessä. Brabhamin autot voittivat F1-mestaruuksien lisäksi mestaruuden Formula 2:ssa ja Formula 3:ssa. 1970- ja 1980-luvulla Bernie Ecclestonen omistuksessa talli toi Formula 1:een uusia keksintöjä kuten hiilikuitujarrut. 1980-luvulla tallin kuljettaja Nelson Piquet voitti kaksi mestaruutta. Jälkimmäinen mestaruus voitettiin ensimmäistä kertaa turboahdetulla moottorilla.
Brabham Highperformance Exhaust Systems.
Jack Brabhamin yritys valmisti 1960-luvun lopulla tehopakoputkia autoihin.
Kalervo Kulmala

Kalervo Olavi Kulmala (s. 1. joulukuuta 1947 Helsinki) on suomalainen käyrätorvitaiteilija ja kapellimestari. Hän oli Sibelius-Akatemiassa puhallinmusiikin lehtorina ja opetti puhallinorkesterinjohtoa.
Kulmala on toiminut myös Puolustusvoimien sotilaskapellimestarikurssin puhallinorkesterinjohdon pääkouluttajana ja opettajana sekä Suomessa että muissa maissa. Hän on soittanut soolokäyrätorvea Radion sinfoniaorkesterissa ja toiminut kapellimestarina Kouvolan ja Vaasan kaupunginorkesterissa. Kulmala toimii Viron valtiollisen sinfoniaorkesterin soolokäyrätorvensoittajana ja käyrätorvensoiton professorina Viron musiikkiakatemiassa, EMTA-ssa, dosenttina Gustav-Mahler-nuoriso-orkesterissa vuodesta 1996 ja Simón Bolívar orkesterissa Venezuelassa vuosina 2000–2007 ja uudestaan vuodesta 2018.
Pertti Pekkanen

Pertti Väinö Juhani Pekkanen (s. 17. lokakuuta 1944) on suomalainen kapellimestari. Hän on toiminut myös Sibelius-Akatemian orkesterinjohdon professorina.
Pekkanen valmistui Sibelius-Akatemiasta 1972. Hän joutui ensimmäisen kerran Helsingin kaupunginorkesterin kapellimestariksi vuonna 1973, kun pääkapellimestari sairastui. Pekkanen toimikin seuraavat pari vuotta Helsingin kaupunginorkesterin apulaiskapellimestarina. Vuodet 1975–1987 Pekkanen oli Turun kaupunginorkesterin taiteellinen johtaja.
Suomen kansallisoopperassa Pekkanen on esiintynyt vuodesta 1985. Hän on johtanut muun muassa "Carmenin" ja "Pohjalaisia". Lisäksi Pekkanen on johtanut oopperoita Tampereen Oopperassa ja Savonlinnan Oopperajuhlilla.
Pekkanen on levyttänyt useiden suomalaisten orkestereiden kanssa. Einar Englundin 1. ja 2. sinfoniat käsittänyt albumi valittiin Vuoden levyksi. Karita Mattilan kanssa levytetty joululevy myi platinaa vuonna 2003.
Kodiakinkarhu

Kodiakinkarhu ("Ursus arctos middendorffi") on karhun eli ruskeakarhun suurikokoisin alalaji.
Kodiakinkarhu elää ainoastaan Kodiakinsaarella ja muutamalla pienemmällä lähisaarella eteläisessä Alaskassa. Suurimmat yksilöt voivat painaa 800 kilogrammaa, mutta yleisemmin uroksen paino on noin 400 kilogrammaa ja naaraat ovat kolmanneksen uroksia kevyempiä. Uroksen säkäkorkeus voi olla 150 senttimetriä, naaraan 120 senttimetriä. Pituus voi olla jopa kolme metriä kahdella jalalla seisten. Kodiakinkarhu muistuttaa ulkoisesti paljon Kamtšatkan ruskeakarhua ("Ursus arctos beringianus"), mutta sen turkki on vaaleampi.
Muiden ruskeakarhujen tapaan kodiakinkarhut ovat kaikkiruokaisia. Alkukesällä ne syövät lähinnä kasvisravintoa, kesällä ja syksyllä muun muassa kutemaan tulevaa lohta. Muiden ruskeakarhujen tapaan kodiakinkarhu nukkuu talviunta. Pennut, joita on kaksi tai kolme, syntyvät talvipesään tammi–helmikuussa. Kodiakinkarhu tulee sukukypsäksi viisivuotiaana ja lisääntyy sen jälkeen noin neljän vuoden välein. Elinikä on yleensä alle 20 vuotta, joskus 30.
Kodiakinkarhu on elänyt saarillaan eristyksissä muista karhuista noin 12 000 vuoden ajan. Kodiankinkarhuja on nykyisin noin 3 500. Kanta voi hyvin ja karhuja metsästetään vuosittain noin 180 yksilöä.
Hearthill

Hearthill oli suomalainen rockyhtye, joka perustettiin Helsingin Kontulassa vuonna 1986. Yhtyeen aktiivisinta aikaa kesti kesään 1993 saakka. Vuonna 2021 yhtye keikkaili edelleen.
Historia.
Laulaja ja lauluntekijä Jussi Sydänmäen (J. Hearthill) johtama yhtye aloitti Kontu-Kerholla keväällä 1986. Sydänmäen lisäksi yhtyeessä olivat Marko Mainelakeus bassokitarassa, Jama Löf kitarassa ja Marko Ek rummuissa. Yhtye lähetti kaksi demoa "Rumba"-lehden "Miettisen"-demopalstalle. 
Sydänmäen palattua armeijasta kesällä 1987 yhtyeessä tapahtui miehistön vaihdoksia. Yhtyeeseen tulivat kitaristi Samuli Laiho ja rumpali Sasu Moilanen sekä viulisti Ufo Mustonen. Uusi kokoonpano levytti omakustannesinglen "Shake It Up/Yellow Trees" loppuvuonna 1987. 
Vuoden 1988 helmikuussa yhtye soitti Tavastian yläkerran Backstage-klubilla neljän illan kiinnityksellä. Saman vuoden toukokuussa yhtye julkaisi ensimmäisen albuminsa "Hearthill" levy-yhtiö Pyramidille. Kesällä yhtye esiintyi rockfestivaaleilla, muun muassa Provinssirockin päälavalla. Yhtye valittiin vuoden tulokkaaksi niin "Soundi"- kuin "Rumba"-lehdissä. Albumin julkaisun jälkeen basistiksi vaihtui Jukka Kiviniemi. 
Vuonna 1990 rumpuihin vaihtui Heikki Tikka. Yhtyeen aktiiviaikaa kesti viisi vuotta jona aikana yhtye konsertoi Suomessa sekä ulkomailla ja levytti viisi albumia . 1995 yhtye julkaisi "Lost Tune Fish" -albumin, jonka kiertueen hoiti J. Hearthill Trio. 1990-luvun lopussa bändi teki lyhyen comebackin. 
Hearthillin jäsenistä Sydänmäki, Laiho, Kiviniemi ja Moilanen soittivat myöhemmin Soul Tattoossa vuosina 2003–2009. Sydänmäki ja Löf perustivat 2003 Hel-Gators-yhtyeen. Lisäksi Sydänmäki ja Mainelakeus soittavat 1996 perustetussa J. Hearthill Trinity kokoonpanossa. Samuli Laiho, Ufo Mustonen, Sasu Moilanen ja Jussi Sydänmäki ovat julkaisseet suomenkielisiä sooloalbumeja. 
Hearthill kokoontui soittamaan 25-vuotisjuhlakeikan Tavastialla 2. elokuuta 2013. Yhtye esiintyi Ilovaari-festivaalilla kesällä 2019.
Vuonna 2019 Svart Records julkaisi "The Lost Tapes ´92" -albumin, joka sisältää ennenjulkaisemattomia nauhoituksia vuodelta 1992. Mukana on nauhoitus keikasta Vantaan Vernissa-klubilta tammikuulta ja pari viikkoa aiemmin tehtyjä studiolive-nauhoituksia. Kappaleista viisi on ennenjulkaisemattomia. Yhtye teki julkaisun kunniaksi keikan Tavastia-klubilla
Jäsenet.
1. albumi:
2. albumista lähtien:
4. albumista lähtien:
Chris Barnes

Chris Barnes (s. 29. joulukuuta 1967) on yhdysvaltalainen death metal -laulaja, joka nykyään esiintyy perustamassaan yhtyeessä Six Feet Under. 
Barnes oli myös Cannibal Corpsen perustajajäsen ja pääasiallinen sanoittaja yhtyeen neljällä ensimmäisellä albumilla "Eaten Back to Life", "Butchered at Birth", "Tomb of the Mutilated" ja "The Bleeding".
Chris Barnesin ura muusikkona alkoi vuonna 1986 yhtyeessä Tirant Sin. Vuonna 1987 hän teki ensimmäisen demonauhansa nimeltä "Legions of the Undead" yhtyeen Leviathan riveissä. Barnesin ura lähti nousuun, kun Cannibal Corpse perustettiin Buffalossa, New Yorkissa vuonna 1988. 
Vuonna 1994 Chris Barnes erosi Cannibal Corpsesta musiikillisten ja henkilökohtaisten erimielisyyksien takia kesken Cannibal Corpsen viidennen studioalbumin nauhoitusten. Hieman aiemmin, vuonna 1993, Barnes oli perustanut sivuprojektina uuden yhtyeen Six Feet Under, jonka parissa Barnes ryhtyi työskentelemään täysipäiväisesti vuodesta 1995.
Laulajana Chris Barnes tunnetaan erityisesti äärimmäisen matalasta ävystä murinalaulu, jonka hän tuottaa sekä lavalla että studiossa ilman muita teknisiä apuvälineitä kuin usein käyttämänsä Shure SM58 -mikrofoni. Vaikka Barnes käyttää laulutekniikassaan syvää pallea- ja kurkkuääntä, useimmiten hän pyrkii silti artikuloimaan sanoitukset selkeästi.
Sanoittajana Chris Barnes on ollut kiistanalainen ja sanoitukset ovat herättäneet keskustelua. Cannibal Corpsen varhaiset sanoitukset olivat väkivaltaisia, seksuaalisia perversioita ja ääri-ilmiöitä käsitteleviä tunteenpurkauksia. Tämän vuoksi Cannibal Corpsen kolmen ensimmäisen albumin kappaleet olivat vuoteen 2007 saakka Saksassa julkisessa esityskiellossa sanoitustensa vuoksi, eikä Saksassa myytyjen Cannibal Corpsen albumien kansiin ole painettu lainkaan sanoituksia. 
Six Feet Underin aikana Barnesin kirjoittamien sanoitusten aiheet ovat laajentuneet muun muassa yhteiskunnallisiksi kannanotoiksi yksilönvapauden rajoittamista, sotaa ja vallan väärinkäyttöä vastaan.
Chris Barnes on tunnustanut julkisesti polttavansa marihuanaa. Barnes on aktiivisesti puhunut myös kannabiksen laillistamisen puolesta.
Barnes suunnitteli alkuperäisen Cannibal Corpsen ja Six Feet Underin logon sekä vastasi Six Feet Underin "Warpath"-albumin kansitaiteesta. 
Vuoden 2005 syksyllä Chris Barnes liittyi virallisesti suomalaiseen death metal -yhtyeeseen Torture Killer, joka sai alkunsa Six Feet Underin kappaleita soittavana coveryhtyeenä. Barnes muun muassa äänitti lauluraidat yhtyeen toiselle pitkäsoitolle "Swarm!", joka julkaistiin 24. helmikuuta 2006. Chris Barnes ilmoitti 31. tammikuuta 2008 jättäneensä Torture Killerin sopuisissa merkeissä.
Julkaisut.
Cannibal Corpse
Six Feet Under.
Torture Killer
Homeostaasi

Homeostaasi on tietyn systeemin sisällä vallitseva tasapaino. Termiä käytetään tavallisesti biologiassa tarkoitettaessa elimistön tai pienemmän systeemin tasapainoa. Elävän olennon homeostaasi säätyy erilaisten palautemekanismien avulla. Näitä ovat esimerkiksi erilaiset entsyymit, hormonit ja mekaaniset ärsykkeet.
Esimerkiksi ruumiinlämmön osalta ihmisen keho reagoi sekä omista toiminnoistaan johtuviin että ulkoisten lämpötilavaihteluiden aiheuttamiin vaihteluihin elimistön lämpötilassa. Iholla se tapahtuu muun muassa hikoilemalla ja ihokarvojen asennonmuutoksilla sekä sisäisesti ääreisverenkierron ja pulssin säätymisellä, jotta homeostaasi säilyisi. Pienemmässä mittakaavassa muun muassa solun lipidihomeostaasi tarkoittaa solun lipidien määrän aktiivista tasapainotusta solun soluelinten välillä ja niiden tarpeiden mukaan. Kolmas esimerkki homeostaasista on verensokerin tasapaino, jonka tunnetuin säätelevä tekijä on vereen haimasta erittyvä insuliini.
Sana homeostaasi tulee kreikan kielen sanoista homois (sama) ja stasis (pysyvä). Käsitteen kehitti Walter Cannon vuonna 1932.
P Cygni -profiili

P Cygni -profiili on joidenkin kuumien ja kirkkaiden tähtien spektrissä näkyvä erikoinen intensiteettijakauma. Viivaprofiili on saanut nimensä erään kirkkaan sinisen muuttujan, P Cygnin mukaan, sillä se oli ensimmäinen tähti, jonka spektrissä näitä viivaprofiileja havaittiin.
Syntytapa.
P Cygni -profiili muodostuu tavallisesta absorptioviivasta, jonka vieressä, lyhyemmän aallonpituuden puolella, on nähtävissä voimakas emissioviiva. Emissioviiva syntyy kun tähti lämmittää sitä ympäröivää kaasua, joka tämän seurauksena alkaa itsekin hehkua. Emissioviiva edustaa samaa alkuainetta kuin vastaava absorptioviiva, mutta se on sinisiirtynyt hehkuvan kaasun suuren nopeuden vuoksi määrällä formula_1 
formula_2,
missä formula_3 on vastaavan absorptioviivan aallonpituus, formula_4 kaasun liikkumisnopeus ja formula_5 valonnopeus. Miinusmerkki ilmaisee siirtymän olevan siniseen. Näin mittaamalla absorptioviivan ja emissioviivan välinen etäisyys, saadaan suoraan laskettua, kuinka suurella nopeudella tähdestä poistuu kaasua (ts. tähtituulen nopeus) ja viivan intensiteetistä kaasupilvessä olevan aineen määrä. 
P Cygni -profiileja esiintyy etenkin CNO-syklin lopputuotteiden spektriviivoissa. (Tämä paljastaa, että emission synnyttävä aine on peräisin juuri tähdestä, eikä ole ympärillä muutoin lojuvaa ainetta!) Esiintyessään voimakkaina P Cygni -profiilit peittävät alleen heikompia absorptioviivoja ja näin vaikeuttavat tähden kemiallisen koostumuksen ja mahdollisesti jopa spektriluokan tunnistamista.
P Cygni -profiileja esiintyy vain tilanteissa, joissa tähteä koossapitävän gravitaation ja tähden energiantuoton välillä on paha epäsuhta eli säteilynpaine saa puhallettua tähden ainetta ympäröivään avaruuteen suuria määriä. Tästä syystä profiili on esiintyessään aina merkki tähden ulko-osien epävakaudesta.
P Cygni -profiilit ovat tyypillisiä elinkaarensa loppuvaiheessa oleville tähdille, kuten O-luokan ylijättiläisille, Ofpe/WN9-tähdille sekä kirkkaille sinisille muuttujille.
Käänteinen P Cygni -profiili.
Joskus tähden spektrissä voi näkyä myös P Cygni -profiili, jossa emissioviiva on punasiirtynyt absorptioviivaan nähden. Tällaista löydöstä kutsutaan käänteiseksi P Cygni -profiiliksi (engl. "inverse P Cygni profile"). Ilmiö johtuu ympäröivän kaasun virtauksesta tähden pinnalle ja se on tavallisimmin havaittavissa vasta muodostumassa olevien tähtien spektrissä.
Phone Booth

Phone Booth on Joel Schumacherin ohjaama elokuva vuodelta 2002. Se kertoo miehestä, joka joutuu ansaan puhelinkioskiin tarkka-ampujan uhatessa hänen henkeään. Elokuvassa päärooleja esittävät Colin Farrell, Kiefer Sutherland, Katie Holmes, Radha Mitchell ja Forest Whitaker. 
Arvioita.
"Film-O-Holic.com"-sivuston Harri Kilpi piti "Phone Boothia" mallikelpoisena muotoharjoituksena ja tarkasti hiottuna, mutta puolijalona trillerikoruna. "Turun Sanomien" Tapani Maskulan mielestä "Phone Booth" muistuttaa aiheeltaan ja käsittelyltään vuosikymmenien takaisia tiukkoja B-elokuvia, eikä ihme, koska elokuvan käsikirjoittaja on sen genren veteraani Larry Cohen. Maskulan mielestä Schumacher kuitenkin ”erehtyy paisuttamaan päähenkilön nöyryyttämisestä sielunmessun ylimieliselle teeskentelylle ja suurkaupungin välinpitämättömyydelle”.
Point Theatre

Point Theatre ( ja alkuperäiseltä nimeltään The Point Depot) oli 1988‒2007 toiminut konserttiareena North Wall Quayssa Dublinissa, Irlannissa. Siellä oli enimmillään 8 500 istumapaikkaa, mikä tekee areenasta yhden Irlannin suurimmista.
Historia.
Rakennus oli aikaisemmin rautatievarikko, mistä se saikin alkuperäisen nimensä. Se muutettiin konserttisaliksi ja avattiin uudenvuodenaattona 1989, jolloin U2 piti uudistetun rakennuksen ensimmäisen konsertin.
Pointista tuli tunnettu paikka sadoille miljoonille TV-katsojille, kun siellä järjestettiin Euroviisut vuosina 1994, 1995 ja 1997, mikä teki siitä ainoan rakennuksen, jossa kilpailu on pidetty kolme kertaa. Point oli myös ensimmäinen paikka, jossa esitettiin Riverdance, kun se oli vuoden 1994 Euroviisujen väliaikaesitys Vuoden 1999 MTV Europe Music Awards järjestettiin myös siellä.
Toukokuussa 1996 Smashing Pumpkinsin konsertissa Point Theatressa 17-vuotias Bernadette O'Brien menehtyi väenpaljoudesta johtuen.
Jos ja vain jos

Jos ja vain jos (lyhenne: joss, (, lyhenne: "iff")) on konnektiivi eli looginen yhdistäjä, jota käytetään logiikassa ja sitä soveltavilla aloilla kuten matematiikassa ja filosofiassa. Sitä käytetään ilmaisemaan, että yhden loogisen lauseen totuusarvo riippuu toisesta lauseesta niin, että toinen lause on toisen välttämätön ja riittävä ehto.
Lause "P jos ja vain jos Q" ilmaistaan toisinaan myös muodossa "P täsmälleen jos Q", "P on ekvivalentti Q:n kanssa". Tietotekniikassa tästä käytetään usein muotoa "eksklusiivinen ei-tai" tai "eksklusiivinen NOR". Lauseen ilmaisemiseen käytetään erilaisia, usein samaa tarkoittavia symboleja: P↔Q, P⇔Q ja P≡Q.
Luonnollisen kielen kannalta tätä lauseketta tarvitaan, sillä normaalissa kielenkäytössä "jos" on useimmiten inklusiivinen: "Liisa syö hänelle annetun kakun, jos hänelle tarjotaan suklaakakku" tarkoittaa, että Liisa syö varmasti suklaakakkuja niitä hänelle tarjottaessa, mutta ei sulje pois vaihtoehtoa, että Liisa syö "myös" kirsikkakakkuja, jos niitä hänelle tarjotaan. "Liisa syö hänelle annetun kakun, jos ja vain jos hänelle tarjotaan suklaakakku" taas tarkoittaa, että jos Liisalle tarjotaan kakku, hän syö sen "vain ja ainoastaan", jos se on suklaakakku.